Lëtzebuerger Bünepräisser

D**'Lëtzebuerger Bünepräisser** sinn eng Rëtsch vu Präisser, déi all zwee Joer zu Lëtzebuerg vum Kulturministère an Zesummenaarbecht vun der Theaterfederatioun vergi gi fir d'Bünekonscht, d'Kreativitéit an d'Exzellenz vun alle Beruffer vun der *vergänglecher Konscht* auszezeechnen. Déi éischt Editioun gouf de 25. September 2025 am Mierscher Theater ofgehalen.

D'Lëtzebuerger Bünepräisser begräifen de Lëtzebuerger Danzpräis (agefouert 2011), d'Lëtzebuerger Theaterpräisser (agefouert 2021) an de Kanner- a Jugendtheaterpräis (agefouert 2023), déi virdrun all eenzel vergi goufen.

## Jury

### 2025
D'Jury vun der éischter Editioun vun de Bünepräisser huet sech aus follgende Persounen zesummegesat: Mirka Costanzi, Theaterpedagogin, Jérôme Konen, Direkter vum Kinneksbond – Centre culturel Mamer, Anne-Marie Reuter, Enseignante, Schrëftstellerin an Éditriche, Joël Seiller, Coiffeur et Maquilleur, Isabel Spigarelli, Journalistin a Theaterkritikerin, Lis Trausch, *Cercle des spectateurs des Théâtres de la Ville de Luxembourg* et *Cercle des spectateurs du Escher Theater*, Andreas Wagner, Dramaturg an Enseignant. 

## Kategorien

### Bescht Kanner- a Jugendproduktioun
Dëse Präis ass mat 4.500 Euro dotéiert a belount eng Kreatioun am Danz, Theater oder Musical, déi fir e jonke Publikum geduecht ass.

### Bescht Produktioun
Dëse Präis ass eng Éierekategorie déi net dotéiert ass; si belount eng Kreatioun am Danz, Theater oder Musical am Ganzen.

#### Nowuesstalent
Dëse Präis soll den Ufank vun enger villverspriechender Karriär belounen an ass mat 3.500 Euro dotéiert.

### Hannert der Bün
Dëse Präis ass mat 4.500 Euro dotéiert an ass eng Unerkennung fir déi kreativ Aarbecht hannert de Kulissen (Bünebildung, Dramaturgie, Kostümer, Beliichtung, Toun, Musek, Make-up a Coiffure).

### Op der Bün
#### Schauspill, Danz a Musek
Dës Kategorie belount Kënschtler, Schauspiller an Dänzer am Beräich vum Musicaltheater; de Präis ass mat 4.500 Euro dotéiert.

#### Text, Konzept, Choreografie a Regie
Dëse Präis ass mat 4.500 Euro dotéiert a belount Kënschtler, Regisseuren, Auteuren, Dramaturgen, Choreographen, Komponisten a Librettisten.

### Lëtzebuerger Theaterpräis
De Lëtzebuerger Theaterpräis belount e komplett Wierk a ziilt drop of, fir déi ganz Karriär vun engem Lëtzebuerger am permanenten Engagement am Theatersecteur z'éieren. Dëse Präis ass mat 10.000 Euro dotéiert.

### Lëtzebuerger Danzpräis
De Lëtzebuerger Danzpräis belount e komplett Wierk a ziilt drop of, fir déi ganz Karriär vun engem Lëtzebuerger am permanenten Engagement am Danzsecteur z'éieren. Dëse Präis ass mat 10.000 Euro dotéiert.

## Kritik
Am Virfeld vun de Bünepräisser 2025 gouf et eng Rei Kriticken. De Marc Baum, deen ursprénglech an de Jury nominéiert war, huet vu senger Funktioun demissionéiert, well een a sengen Aen net genuch Zäit hat fir déi eenzel Stécker z'evaluéieren. Anersäits gouf kritiséiert, datt en anere Jurysmember, de Jérôme Konen, als Direkter vum Mamer Kinneksbond, Produktioune bewäerte soll, déi deels vu sengem Haus (co)-produzéiert goufen. Schlussendlech huet sech de Schrëftstellerverband *[[A:LL Schrëftsteller*innen]]*  zu Wuert gemellt, dee bemängelt huet, datt den Theatertext an dat dramatescht Schreiwen net genuch bei de Bünepräisser gewierdegt géif.

## Um Spaweck

* Lëtzebuerger Bünepräisser: les shortlists publiées, Ministère de la Culture, 07.08.2025, gekuckt den 22.08.2025
* Remise des Lëtzebuerger Bünepräisser 2025, Ministère de la Culture, 26.09.2025, gekuckt de 26.09.2025